Neuvottelut Saksan uuden hallituskoalition muodostamiseksi ovat kaatuneet. Liittokansleri Angela Merkel mukaan liberaalipuolue Vapaat demokraatit (FDP) jätti neuvottelupöydän sunnuntai-iltana. Koalitioneuvottelut olivat kestäneet neljä viikkoa.

Neuvottelujen kaatuminen tarkoittaa, että vastikään liittokansleriksi uudelleen valitun Angela Merkelin jatko neljännelle kaudelle muuttuu epävarmaksi ja Saksaa voi odottaa uudet vaalit, Talouselämä kertoo viitaten kansainvälisiin uutislähteisiin.

– Tämän päivän myötä on vähintäänkin tarkasteltava syvällisesti Saksan tulevaisuutta, Merkel sanoi tiedotustilaisuudessaan neuvottelujen päätyttyä.

FDP:n johtaja Christian Lindner ilmoitti, että puolue jätti neuvottelupöydän, koska neuvotteluissa ei päästy yhteisymmärrykseen keskeisistä ongelmakohdista.

Toistaiseksi Merkel jatkaa toimeenpanevana liittokanslerina. Hänen on määrä keskustella myöhemmin maanantaina Saksan presidentin Frank-Walter Steinmeierin kanssa tilanteesta.

Käytännössä Saksalle näyttää jäävän jäljelle kaksi epävarmuutta lisäävää vaihtoehtoa: Joko Merkel muodostaa vähemmistöhallituksen tai maassa järjestetään uudet vaalit, koska hallitusta ei kyetä lainkaan muodostamaan. Merkelin johtaman CDU:n nykyinen hallituskumppani SPD on jo aiemmin sanonut, ettei suostu jatkaamaan uudessa hallituksessa vanhan kumppaninsa kanssa.

Uusien vaalien järjestämistä punnittaneen kuitenkin tarkkaan Saksassa. Syyskuun vaaleissa Merkelin puolue otti laimean torjuntavoiton, kun kolmanneksi suurimmaksi puolueeksi nousi oikeistopopulistinen AfD-puolue heti Merkelin puolueen ja SPD:n jälkeen.

Lähde: Talouselämä